Diari Oficial de la Generalitat Valenciana


Sumari del DOGV 8954, del 17-11-2020 (2020/9366)

RESOLUCIÓ de 23 de setembre de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 84/16-AIA Albocàsser.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8954

Data del DOGV
:   17-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9366


Data del document
:   23-09-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 23 de setembre de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 84/16-AIA Albocàsser. [2020/9366]  
De conformitat amb l'article 41.3 de la Llei 21/2013, de 9 de desembre, d'avaluació ambiental, que estableix la publicació en el Diari Oficial de la Generalitat Valenciana de la declaració d'impacte ambiental, resolc:  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 84/16-AIA Albocàsser  
  
«Declaració d'impacte ambiental  
Expedient: 84/16-AIA  
Títol: Legalització de granja porcina d'engreix existent amb capacitat per a 715 animals.  
Promotor: María del Carmen Soler Escrig  
Autoritat substantiva: Ajuntament d'Albocàsser  
Localització: Parcel·la 109, del polígon 15, del terme municipal d'Albocàsser (Castelló)  
Descripció del projecte  
1. Objecte del projecte  
La Sra. María del Carmen Soler Escrig, disposa d'una granja amb capacitat per a 800 porcs d'engreix i número de registre d'explotació ramadera 003/CS/040, situada a la partida del Bovalar del terme d'Albocàsser (Castelló), la qual disposa de llicència d'obres però encara no disposa de llicència ambiental. L'objecte del projecte és, per tant, l'obtenció de la llicència ambiental d'aquesta granja.  
En un principi es va sol·licitar la legalització de la capacitat total de la granja (800 porcs d'engreix). No obstant això, a causa de la falta de superfície de cultius suficient per a gestionar els purins produïts, el promotor ha determinat reduir la capacitat de la granja a 715 animals.  
2. Principals característiques del projecte d'acord amb la documentació aportada  
Capacitat de la granja  
La capacitat de la granja per a la qual s'ha justificat la gestió de purins i que, per tant, serà la màxima capacitat admissible és de 715 porcs d'engreix de 20 a 100 kg de pes viu, que està classificada segons el Reial decret 324/2000 sobre ordenació d'explotacions porcines, en el grup primer (fins a 120 UGM).  
Emplaçament  
La granja està situada en la parcel·la cadastral núm. 109, del polígon núm. 15, del terme municipal d'Albocàsser (Castelló).   
Justificació de l'emplaçament  
La granja se situa sobre sòl no urbanitzable protegit, on està permés l'ús de la granja que ens ocupa segons les seues normes subsidiàries municipals, ja que aquesta es va construir amb la seua corresponent llicència d'obres abans de l'aprovació d'aquestes normes.   
L'explotació se situa a 1.500 metres de distància del nord del municipi d'Albocàsser, que és el més pròxim.  
L'expedient de legalització de la granja que ens ocupa, disposa dels informes previs favorables de les conselleries competents de la Comunitat Valenciana i de compatibilitat urbanística de l'Ajuntament d'Albocàsser, en compliment de la Llei 6/2014 de la Generalitat, de prevenció, qualitat i control ambiental d'activitats i la Llei 5/2014, d'ordenació del territori, urbanisme i paisatge, de la Comunitat Valenciana.  
  
Procés de funcionament de la granja  
En aquesta granja porcina es reben els porquets de 20 kg de pes viu mitjà, que s'engreixen en aquesta fins a aconseguir els 100 kg de pes viu mitjà; llavors són transportats a un escorxador industrial per ser sacrificats per a consum humà.  
Després de cada estada dels porcs en els locals de la granja, es deixen aquests en buit sanitari almenys 30 dies abans de rebre de nou animals. Es duen a terme així 2 engreixos a l'any de 800 porcs cadascun, sistemàticament d'integració.   
Dades generals de la parcel·la i descripció de les construccions  
La parcel·la en la qual se situa la granja té una superfície de 6.603 m². La superfície ocupada per les construccions és de 840,97 m². L'explotació consta de 2 naus porcines d'engreix, llatzeret, vestuari i 2 fosses exteriors d'emmagatzematge de purins.  
- Nau porcina 1: Nau en planta rectangular de 52,4 × 6,8 m i 2,5 m d'altura amb coberta a 1 vessant. Consta interiorment de corredor longitudinal central de 0,8 m d'amplària, amb línies de cel·les d'engreix a banda i banda d'aquest, sota les quals discorren rases de purins estanques d'1 m d'amplària i 1,3 m de profunditat cobertes amb reixes. Els tancaments són de fàbrica de rajola ceràmica de 14 cm de gruix lluïts de morter de ciment. La coberta de la nau és de fibrociment gran onda fixat a les corretges, amb aïllant PUR inferior; i el seu paviment de formigó armat de 20 cm de gruix impermeabilitzat.  
La nau té 24 finestres d'1 × 1 m de xapa galvanitzada amb fibra de polièster, així com 2 portes de 0,8 × 2 m de planxa galvanitzada.  
  
La nau disposa d'instal·lació d'enllumenat a 220 V i cada cel·la disposa d'engreix de la seua corresponent menjadora prefabricada de formigó així com d'abeurador de cassoleta a nivell, galvanitzat, amb instal·lació en canonada de polietilé d'1- de diàmetre.   
- Nau porcina 2: És una nau de les mateixes dimensions i característiques que la nau 1 descrita, amb l'excepció que el seu corredor longitudinal central és d'1,15 m d'amplària i les seues portes són d'1 m d'amplària.  
- Construccions accessòries: La granja disposa de llatzeret de 9,4 × 4,35 m i 2,3 m d'altura, amb coberta a 1 vessant, vestuari de 3 × 3,8 m i 2,2 m d'altura, amb coberta a 1 vessant i 2 fosses d'emmagatzematge de purins estanques situades a l'exterior de les naus, una de 17 × 3,4 m i 4 m de profunditat i una altra de 4,8 × 3,8 m i 4 m de profunditat.  
  
Els paraments dels locals de la granja estaran lluïts per totes dues cares per a permetre'n una neteja i desinfecció adequades.  
- Altres instal·lacions: Es disposarà de gual sanitari de formigó armat impermeabilitzat i d'equip per a desinfecció de vehicles en l'accés al recinte de la granja. Tota l'explotació estarà voltada amb malla galvanitzada i s'hi plantarà una bardissa arbòria perenne autòctona i variada seguint la línia de tancat. En les finestres i buits de les construccions es disposarà tela resistent, que impedisca el pas de possibles vectors de malalties. La granja disposarà de lavabo-vestuari completament equipat.  
- En la granja es disposa d'instal·lació d'aigua potable a bastament i fàcilment accessible. El proveïment d'aigua potable es realitza en connexió a la xarxa pública de proveïment del terme municipal d'Albocàsser.  
- Il·luminació: els locals de la granja tenen una il·luminació natural adequada, la qual està complementada amb il·luminació artificial. La instal·lació elèctrica serà monofàsica a tensió de 220 V. També es disposarà d'enllumenat d'emergència d'evacuació i seguretat.  
Pla de gestió dels purins  
L'explotació generarà un total de 1.537,25 m3 de purins a l'any (2,15 m3/plaça·any), equivalents a 5.183,75 kg de N (7,25 Kg/N·plaça i any), que s'aplicaran com a adobament en parcel·les agrícoles de cultiu.  
Els purins s'allotjaran en les rases impermeables i cobertes sota les cel·les dels porcs i en les fosses exteriors. En total, aquestes rases i fosses tenen una capacitat d'emmagatzematge de 576,64 m³.  
Es disposarà d'una superfície agrícola total, apta per a aplicació de purins, de 51 hectàrees. Les parcel·les pertanyen als municipis d'Albocàsser i Culla i estan dedicades principalment al cultiu d'olivera i fruita seca i en menor mesura a fruiters, cereals i vinya. El municipi d'Albocàsser està designat com a zona vulnerable, segons el Decret 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries.  
En el pla de gestió presentat s'han considerat unes dosis d'aplicació de nitrogen als cultius concordes al que s'estableix en l'Ordre 7/2010, de 10 de febrer, de la Conselleria d'Agricultura, Pesca i Alimentació, per la qual s'aprova el Codi Valencià de Bones Pràctiques Agràries i als criteris establits pel Servei d'Avaluació d'Impacte Ambiental per als cultius de secà no previstos en aquesta ordre. Per tant, es compleix la normativa sectorial vigent en el moment de l'inici de la tramitació de l'expedient. No obstant això, tenint en compte que el pla de gestió de purins no és un document tancat, el promotor procedirà a modificar-lo progressivament per a adaptar-lo al Codi de Bones Pràctiques Agràries de la Comunitat Valenciana (CBPACV) que estiga vigent a cada moment, i haurà de complir en tot cas amb les necessitats de nitrogen de cada cultiu. Qualsevol modificació en les superfícies o cultius que formen part del pla de gestió de purins haurà de ser comunicada a l'òrgan substantiu. A més, com a part integrant del programa de vigilància ambiental, anualment i de manera obligatòria, el promotor remetrà a l'òrgan substantiu els aspectes modificats del pla de gestió en relació amb la seua adaptació al CBPACV.  
  
Gestió de cadàvers  
Les baixes d'animals que eventualment es puguen produir hauran de ser evacuades immediatament de la granja per una empresa autoritzada per a gestionar aquest tipus de residus amb la qual se signarà el corresponent contracte a aquest efecte. S'aporta còpia de la declaració de l'assegurança per a la retirada de cadàvers.  
Gestió de residus zoosanitaris  
Les restes d'envasos, medicaments i desinfectants o estris per a la seua aplicació que es puguen generar en la granja s'hauran d'allotjar en recipients estancs específics degudament separats i etiquetats d'on hauran de ser retirats periòdicament per una empresa autoritzada a transportar i gestionar aquest tipus de residus, amb la qual se signarà el contracte corresponent a aquest efecte. S'aporta una còpia del document d'acceptació de residus per part d'una empresa gestora autoritzada.  
Consum d'aigua  
L'explotació disposarà de subministrament d'aigua procedent de la xarxa d'aigua potable del municipi d'Albocàsser. Segons s'indica en la documentació aportada, la previsió anual de consum d'aigua; que s'emprarà tant per a cobrir les necessitats biològiques dels animals, com les de neteja de les instal·lacions i ús sanitari dels treballadors s'estima al voltant dels 2.004,59 m³.   
S'aporta un informe de l'empresa subministradora Facsa, de data 2 d'octubre de 2019, en el qual s'indica que l'Ajuntament d'Albocàsser disposa de concessió atorgada per una resolució de la Confederació Hidrogràfica del Xúquer amb destinació a proveïment i ús ramader que preveu expressament un cabal de 191.740 m3/any per a aquest ús ramader. En aquest informe s'estima que es podria atendre la demanda d'aigua de l'explotació.  
Aigües residuals   
Les aigües residuals sanitàries originades en el lavabo s'evacuaran a les fosses de recollida de purins i es gestionaran conjuntament amb aquests.  
Tramitació administrativa  
En data 10 de juny de 2016, la Direcció Territorial de Castelló de la Conselleria d'Agricultura, Medi Ambient, Canvi Climàtic i Desenvolupament Rural remet documentació a l'Ajuntament d'Albocàsser en la qual se sol·licita l'avaluació d'impacte ambiental d'una granja porcina d'engreix existent, promoguda per María del Carmen Soler Escrig i situada a la partida del Bovalar del terme municipal d'Albocàsser. Aquesta documentació consta de: Estudi d'impacte ambiental, document de síntesi i còpia de l'expedient administratiu municipal que inclou el certificat del resultat de la informació pública practicada a l'expedient.  
El tràmit d'informació pública del projecte es va dur a terme per un termini de trenta dies, mitjançant la inserció del corresponent anunci en el Butlletí Oficial de la Província de Castelló núm. 28, de data 5 de març de 2016. Segons el certificat de la Secretaria de l'Ajuntament, de data 25 d'abril de 2016, durant aquest termini no es van presentar al·legacions.   
El 24 de juny de 2016 es fa un requeriment a l'òrgan substantiu i al promotor a través d'aquell.   
El 19 de desembre de 2016, l'Ajuntament d'Albocàsser remet documentació aclaridora sobre la capacitat de la granja presentada pel promotor.  
El 7 de juny de 2018, la Direcció Territorial de Castelló de la Conselleria d'Agricultura, Medi Ambient, Canvi Climàtic i Desenvolupament Rural remet la documentació complementària següent, en format paper, presentada pel promotor en l'Ajuntament d'Albocàsser: Projecte de llicència ambiental (novembre de 2015) i estudi d'impacte ambiental (novembre de 2015).  
El 10 de juliol de 2018 es fa una consulta al Servei de Vida Silvestre en relació amb la possible presència al voltant de l'activitat de l'espècie prioritària Circus pygargus.  
El 6 d'agost de 2018 es reitera la petició de documentació al promotor i a l'òrgan substantiu perquè la que s'ha rebut fins a la data no dona resposta a la totalitat de les qüestions plantejades en el requeriment realitzat en data 24 de juny de 2016.  
El 12 de setembre de 2018 la Direcció Territorial de Castelló remet la consulta realitzada per l'Ajuntament d'Albocàsser als Serveis Territorials sobre l'estat de l'expedient.  
El 27 de novembre de 2018 l'Ajuntament d'Albocàsser remet sol·licitud de pròrroga per a completar la documentació assenyalada en el requeriment de data 6 d'agost de 2018.  
L'11 de novembre de 2019 l'Ajuntament d'Albocàsser remet la documentació presentada pel promotor en resposta al requeriment realitzat per aquest servei.  
Consideracions ambientals  
Ubicació  
La granja se situa sobre sòl no urbanitzable protegit. Segons s'indica en l'informe tècnic municipal sobre obres majors, de data 28 de maig de 2015, atés que el propietari disposa d'una llicència d'obra concedida el 29 de maig de 1984, d'acord amb les normes subsidiàries del municipi d'Albocàsser vigents, es podrà autoritzar l'ús agropecuari en les edificacions ja existents amb anterioritat a l'entrada en vigor d'aquestes normes. Així mateix, s'aporta l'informe del Servei Territorial d'Urbanisme de Castelló, de data 5 de juny de 2015, mitjançant el qual es comunica que no es requereix l'informe que indica l'article 201.2.c de la Llei 5/2014, d'ordenació del territori, urbanisme i paisatge de la Comunitat Valenciana (LOTUP), ja que es tracta d'una actuació que té llicència urbanística en vigor.  
L'explotació se situa a 1.500 metres de distància del nord del municipi d'Albocàsser, que és el més pròxim. S'aporta l'informe preceptiu segons la LOTUP, emés per la conselleria competent en matèria d'agricultura, favorable a la legalització sol·licitada.   
El municipi d'Albocàsser està designat com a zona vulnerable, segons el Decret 86/2018, de 22 de juny, del Consell, pel qual es designen municipis com a zones vulnerables a la contaminació de les aigües per nitrats procedents de fonts agràries.  
Segons el Banc de Dades de Biodiversitat, en l'àmbit pròxim de l'explotació es pot trobar l'espècie prioritària Circus pygargus (arpellot cendrós). En data 10 de juliol de 2018 es va fer una consulta al Servei de Vida Silvestre. Fins a la data no s'ha rebut contestació a aquesta consulta. En qualsevol cas, vist que no es faran obres en l'explotació i que l'activitat es du a terme quasi exclusivament dins de les naus, amb la qual cosa l'afluència de vehicles és escassa, no és previsible que aquesta espècie protegida es puga veure afectada per l'activitat.  
La localització del projecte no afecta espais de la Xarxa Natura 2000, ni cap altra figura de protecció ambiental regulada per la Llei 11/1994 d'espais naturals protegits de la Comunitat Valenciana. Tampoc hi ha cap via pecuària pròxima que es puga veure afectada. En l'àmbit de l'explotació no hi ha hàbitats protegits.  
Encara que l'explotació no se situa en terreny forestal, segons el Pla d'acció territorial forestal de la Comunitat Valenciana, les parcel·les confrontants amb l'explotació pel nord-oest sí que venen reflectides en el visor cartogràfic de la Generalitat com a sòl forestal PATFOR. Atesa la proximitat de l'explotació a terreny forestal, caldrà complir el que s'estableix en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treballs que s'executen en terreny forestal o pels voltants, en particular pel que fa a la utilització de ferramentes, maquinària i equips, i les normes de seguretat de caràcter general.   
  
La parcel·la en la qual se situarà l'explotació tampoc presenta cap risc d'inundació.  
Impactes potencials deguts a l'activitat i mesures protectores i correctores proposades  
- Emissió de sorolls i vibracions  
Segons l'estudi d'impacte ambiental, els sorolls procedents de la granja són els produïts pels porcs; aquests sorolls són com a màxim de 60 dB (A) en horari diürn, i s'espera que a les nits, quan els animals estan en repòs o dormint, el nivell de sorolls siga com a màxim de 20 dB (A). Els sorolls i vibracions produïts pels petits electromotors d'1 CV de potència d'accionament dels sistemes d'alimentació seran inapreciables des de l'exterior de les naus. Tot i que en l'estudi acústic realitzat es conclou que els sorolls i vibracions produïts per l'activitat no seran perceptibles des del nucli habitat d'Albocàsser, situat a 1,5 km, que és el més pròxim, en l'estudi d'impacte ambiental es proposen les mesures correctores següents que adoptar:   
  
- Les operacions puntuals que cal realitzar, com ara la descàrrega de pinso per als animals, retirada de residus o càrrega i descàrrega d'animals, es duran a terme només en horari diürn.  
- Els animals es mantindran en tot moment en condicions mediambientals confortables i amb aliment complet i aigua potable ad libitum a la seua lliure disposició; i no es mesclaran animals de diferents ventrades en les cel·les dels porcs, per a evitar disputes entre aquests.  
- Els petits electromotors d'1 CV de l'interior de les naus d'accionament dels alimentadors de pinso s'ancoraran a bancades el pes de les quals siga d'1,5 a 2,5 vegades superior al de la màquina que suporten, mitjançant ancoratges degudament caragolats i estaran situats a més d'1 m de distància de parets, envans o pilars.  
- Olors  
Segons s'indica en l'estudi d'impacte ambiental, es podran produir molèsties per les olors despreses pels residus generats en la granja. Per a evitar la producció de males olors, es preveu l'adopció de les mesures següents:  
- En les naus porcines es netejaran diàriament els compartiments de les excretes i residus que puguen quedar, de manera que caiguen a través de les reixes a les rases de purins subjacents i sobre fons d'aigua neta, on se'ls aplicarà un tractament biològic abans de ser utilitzats com a adob, amb la qual cosa s'aconseguirà eliminar els compostos volàtils responsables de les males olors.  
- Després de cada estada dels animals, es procedirà a la neteja exhaustiva i desinfecció a fons de les naus i instal·lacions de la granja amb productes fins i tot viricides i desodoritzants biodegradables; es deixaran en buit sanitari abans de rebre de nou animals.  
- Les aigües residuals generades en la granja i albergades en les seues fosses estanques, es retiraran trimestralment mitjançant una cisterna hermètica específica; s'utilitzaran com a adob en cultius, s'injectaran al terreny cultivat de manera que no afloren a l'exterior i s'evitarà la proximitat de nuclis habitats i vies de comunicació.   
- Les baixes d'animals que eventualment es puguen produir seran evacuats immediatament per una empresa autoritzada amb la qual se signarà el corresponent contracte a aquest efecte.  
- Els amplis finestrals de les naus i respiradors en careners permetran una contínua renovació de l'aire de l'interior, amb la qual cosa no es produirà cap mena de concentració molesta. La granja està, a més, en un lloc obert i airejat de cultius de secà i muntanya i a 1.500 m de distància del petit nucli habitat d'Albocàsser, que és el més pròxim.  
  
Tenint en compte la capacitat de l'explotació, l'activitat estaria classificada com a grup C d'acord amb el catàleg d'activitats potencialment contaminadores de l'atmosfera establit pel Reial decret 100/2011. En conseqüència, la construcció, el muntatge, l'explotació, el trasllat, la modificació substancial, el cessament o la clausura de les instal·lacions en les quals es desenvolupe l'activitat estaran sotmeses a la notificació prevista en l'article 13 de la Llei 34/2007, de 15 de novembre, de qualitat de l'aire i protecció de l'atmosfera.   
Després de l'adobament amb purins, s'hauran d'incorporar immediatament al terreny mitjançant una llaurada, a fi de mitigar les emissions de gasos a l'atmosfera i les olors.  
- Contaminació de sòl i aigües:  
Aquest impacte no s'ha considerat en l'estudi d'impacte ambiental. No obstant això, es podria produir una contaminació del sòl i de les aigües principalment a conseqüència d'algun abocament incontrolat dels purins, a causa d'una mala gestió d'aquests, i de les aigües residuals generades en l'explotació.  
Pel que fa a la gestió de purins, les parcel·les agrícoles en les quals s'aplicarà l'adobament amb purins, estan destinades principalment al cultiu d'olivera i fruita seca i en menor mesura a fruiters, cereals i vinya. S'aporta un pla d'adobament adaptat a les necessitats de nitrogen d'aquests cultius, per la qual cosa, si s'aplica de manera correcta, l'adobament no suposarà un risc de contaminació de sòls i aigües. En el document, annex a l'expedient 84/16-AIA, en el punt ?Pla de gestió dels purins generats en la granja?, s'indica que en la pàgina 6 d'aquest document s'acompanya el certificat d'impermeabilitat de fosses i rases signat per un tècnic competent. No obstant això, en el document esmentat falta precisament la pàgina 6. Per tant, amb caràcter previ a la concessió de la llicència ambiental, el promotor haurà de presentar el certificat d'impermeabilitat de fosses i rases davant de l'òrgan substantiu, com a mesura preventiva que garantisca que no es produïsquen filtracions de purins cap al subsol.   
Així mateix, caldrà vigilar que durant les operacions de càrrega de purins en les cisternes transportadores i durant el transport d'aquests fins als camps de cultiu, se n'evite el vessament al sòl. També s'haurà de deixar un resguard mínim d'ompliment de les fosses exteriors d'emmagatzematge de purins d'almenys 30 cm, de manera que s'evite el desbordament i l'abocament incontrolat d'aquests. La granja haurà de disposar d'un llibre de registre en el qual s'anotaran totes les eixides de purins que es produïsquen, i s'hi indicarà: data, identificació de les parcel·les que s'hagen d'adobar i volum de purins aplicat en cadascuna. Aquest llibre haurà d'estar actualitzat i a disposició de l'autoritat substantiva o ambiental sempre que aquests el requerisquen.  
D'altra banda, la solera de les naus haurà de ser totalment impermeable per a evitar filtracions de purins al subsol.  
Pel que fa a les aigües sanitàries, en la documentació aportada s'indica que les aigües residuals sanitàries originades en el lavabo s'evacuaran a les fosses de recollida de purins i es gestionaran conjuntament amb aquests.  
- Impacte visual de la infraestructura  
Segons s'indica en l'estudi d'impacte ambiental, la granja existent tindrà un impacte visual determinat per la seua possible visibilitat des de l'exterior, tot i que serà escàs atesa la poca altura de les seues construccions de 2,5 m i la zona agropecuària en què se situa amb cultius arboris i explotacions ramaderes disperses. D'altra banda, no hi ha cap factor sociocultural d'importància en la zona en què se situa la granja. No obstant això, en l'estudi d'impacte ambiental es proposen les mesures correctores següents:   
- S'envoltarà el recinte de la granja seguint la línia de tancat d'aquesta, amb plantació de bardissa arbòria variada de fulla perenne d'espècies vegetals autòctones de suficient port (per exemple, oliveres, carrasques, pi blanc, ginebre, savina reial, arboç, etc.) perquè la visió de la granja quede oculta totalment a l'exterior fins i tot en els períodes hivernals.  
- Els acabats exteriors de les construccions de la granja li donen un aspecte grisenc que no ressalta i s'ajusta al medi ambient en què se situa la granja.  
- Impacte sobre el patrimoni cultural i arqueològic.  
Segons la documentació tècnica aportada, la granja porcina existent, construïda l'any 1984 amb la seua corresponent llicència d'obres, no té afecció al patrimoni cultural, ja que no hi ha cap element d'aquest a la finca en què està situada ni a les proximitats, de manera que l'element del patrimoni cultural més pròxim està a 800 m de distància de la granja. No obstant això, el 27 de setembre de 2019 es va sol·licitar el corresponent informe de la Conselleria de Cultura sobre aquest tema, el qual s'aportarà immediatament després que siga emés.  
Programa de vigilància ambiental  
El compliment estricte de totes les mesures correctores i protectores exposades en l'estudi d'impacte ambiental i les que determine, si escau, l'estimació subsegüent d'impacte ambiental de la granja, l'haurà de dur a terme la mateixa titular de la granja degudament alliçonada i advertida sobre aquest tema.  
Especialment cuidarà de realitzar el tractament adequat que es descriu del purins de la granja, i vigilarà que la desodoració i depuració d'aquest es produïsca en grau màxim, i que l'ús que se'n faça com a adob orgànic en les finques descrites es duga a terme en la forma i en les èpoques indicades; evitarà, a més, la proximitat especificada de nuclis habitats, llits hídrics, pous, fonts, capes freàtiques, fematers, vies de comunicació, altres explotacions porcines i indústries càrnies, en el moment de fer les aplicacions. Es farà una anàlisi dels purins després del tractament realitzat, abans d'aplicar-lo al camp, per a comprovar-ne l'eficàcia; el tractament s'haurà de modificar si no resulta prou efectiu.  
L'eliminació de cadàvers d'animals per baixes que es puguen produir en la granja es farà evacuant-los de manera immediata de la granja, tasca que haurà de dur a terme una empresa autoritzada amb la qual s'haja signat el corresponent contracte a aquest efecte. Així mateix, les eventuals restes d'envasos de medicaments i desinfectants i d'estris per a aplicar-los s'hauran de guardar en recipients hermètics i estancs específics; els haurà d'evacuar periòdicament de la granja una empresa autoritzada amb la qual s'haja signat el corresponent contracte a aquest efecte.  
Caldrà seguir un control higienicosanitari estricte aplicant rigorosament les mesures i portant el llibre de visites descrits en aquest estudi per a evitar així qualsevol risc de contagi o d'insalubritat.  
La bardissa arbòria perenne situada en el perímetre tancat de la granja s'haurà de plantar ja de port elevat, de 3 m, i caldrà regar-la i adobar-la adequadament perquè cresca ràpidament; a més, se n'haurà de cuidar el bon estat realitzant les pràctiques culturals necessàries i reposant immediatament qualsevol baixa que es puga produir en els seus components.  
Les instal·lacions i equips contra incendis i de seguretat de la granja s'hauran de mantindre en perfecte estat d'ús; a més, hauran de complir amb totes les revisions i recàrregues reglamentàries que els afecten.  
En cas d'aparéixer alguna resta arqueològica, paleontològica o etnològica durant el funcionament de la granja, caldrà evitar qualsevol afecció a aquests, delimitar el perímetre on es troben i notificar el fet a la Conselleria d'Educació, Cultura i Esport de la Comunitat Valenciana.  
  
La titular de la granja haurà de presentar anualment una memòria o informe en què done compte del desenvolupament de l'activitat, de l'aplicació de les mesures correctores previstes, dels controls realitzats i de qualsevol incidència de caràcter mediambiental que es puga produir durant el desenvolupament d'aquesta. Aquest informe s'haurà de presentar en el termini de 2 mesos a comptar de la finalització de l'exercici a què es referisca.  
Els serveis municipals de vigilància d'Albocàsser hauran de vigilar el compliment de totes les mesures correctores i protectores previstes i imposar, si es cau, les multes corresponents a les infraccions, a més de poder, fins i tot, tancar l'activitat, en cas d'incompliment reiterat o greu.  
  
El programa de vigilància ambiental proposat s'haurà de completar amb els punts següents:  
- Es comprovarà periòdicament l'estanquitat de les fosses de dejeccions interiors i exteriors. Després de cada buidatge i neteja d'aquestes, caldrà comprovar de manera visual l'existència de possibles fissures, i es procedirà, si escau, a reparar-les.   
- Caldrà comprovar l'aplicació correcta dels purins en les parcel·les autoritzades. Per a fer-ho, la granja haurà de disposar d'un llibre de registre en el qual s'hauran d'anotar totes les eixides de purins que es produïsquen, i s'hi indicarà: data, identificació de les parcel·les que s'hagen d'adobar i volum de purins aplicat en cadascuna. En el cas que alguna parcel·la es done de baixa, se substituirà per una superfície equivalent a l'efecte d'assimilació de purins i s'actualitzarà el llibre de registre amb les noves parcel·les, la qual cosa s'haurà de comunicar a l'òrgan substantiu. Aquest llibre haurà d'estar actualitzat i a disposició de l'autoritat substantiva o ambiental sempre que aquests el requerisquen.  
- Caldrà emetre un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
- Caldrà presentar anualment, davant de l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
Consideracions jurídiques  
El projecte examinat constitueix, segons el que es preveu en l'annex II, epígraf e, del Decret 162/1990, de 15 d'octubre pel qual s'aprova el Reglament per a l'execució de la Llei 2/1989, de 3 de març, d'impacte ambiental, un dels supòsits fàctics en els quals resulta preceptiva la formulació d'una estimació d'impacte ambiental, prèvia a la resolució administrativa que s'adopte per a l'aprovació definitiva d'aquell.  
  
En l'expedient s'han observat els tràmits previstos en el Decret 162/1990, de 15 d'octubre, pel qual s'aprova el Reglament per a l'execució de la Llei 2/1989, de 3 de març, d'impacte ambiental i en les altres disposicions que li són aplicables.  
El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes. Mitjançant la Resolució de 9 d'agost de 2019, el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi Natural i d'Avaluació Ambiental (DOGV núm. 8614, de 16 d'agost de 2019).  
Per tot això, en ús de les facultats que tinc atribuïdes legalment, formule la resolució següent:   
  
Primer  
Estimar acceptable, als únics efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de legalització de granja porcina d'engreix existent per a 715 animals, ubicada en la parcel·la 109, del polígon 15, del terme municipal d'Albocàsser (Castelló), promogut per María del Carmen Soler Escrig, sempre que es desenvolupe d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants establits a continuació:  
1. La capacitat per a la qual s'ha realitzat l'avaluació d'impacte ambiental és de 715 porcs d'engreix, per la qual cosa, encara i que la quantitat de porcs inscrita en el REGA puga ser superior, la llicència ambiental només es podrà concedir per al nombre d'animals que empara aquesta estimació d'impacte ambiental.  
2. Atesa la proximitat de l'explotació a terreny forestal, caldrà complir el que s'estableix en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treballs que s'executen en terreny forestal o pels voltants, en particular pel que fa a la utilització de ferramentes, maquinària i equips, i les normes de seguretat de caràcter general.  
  
3. La construcció, el muntatge, l'explotació, el trasllat, la modificació substancial, el cessament o la clausura de les instal·lacions en les quals es desenvolupe l'activitat objecte del projecte estaran sotmesos a la notificació prevista en l'article 13 de la Llei 34/2007, de 15 de novembre, de qualitat de l'aire i protecció de l'atmosfera, d'acord amb la classificació de l'activitat com a grup C segons el catàleg d'activitats potencialment contaminadores de l'atmosfera, establit pel Reial decret 100/2011.  
4. Amb caràcter previ a la concessió de la llicència ambiental, el promotor haurà de presentar davant de l'òrgan substantiu l'informe vinculant de conformitat del projecte amb la normativa de protecció del patrimoni cultural, establit en l'article 11 de la Llei 4/1998, d'11 de juny, del patrimoni cultural valencià.  
5. Pel que fa a la gestió dels purins:  
a) La solera de les naus i dels canals i fosses d'emmagatzematge de dejeccions haurà de ser totalment estanca i impermeable per a evitar filtracions de purins al subsol.  
b) S'haurà de deixar un resguard mínim d'ompliment de les fosses exteriors d'emmagatzematge de purins d'almenys 30 cm, de manera que s'evite el desbordament i l'abocament incontrolat d'aquests.   
c) Caldrà vigilar que durant les operacions de càrrega de purins en les cisternes transportadores i durant el transport d'aquests fins als camps de cultiu, se n'evite el vessament al sòl.   
d) Amb caràcter previ a la concessió de la llicència ambiental, el promotor haurà de presentar el certificat d'impermeabilitat de fosses i rases davant de l'òrgan substantiu, com a mesura preventiva que garantisca que no es produïsquen filtracions de purins cap al subsol.   
e) L'aplicació dels purins al camp haurà d'ajustar-se al que s'estableix en el pla d'adobament específic presentat com a part del projecte i respectar en tot moment el Codi Valencià de Bones Pràctiques Agràries, així com les ordenances dels ajuntaments dels municipis en els quals se situen les parcel·les que s'han d'adobar i la resta de normativa sectorial aplicable.   
f) El pla de gestió del fem s'haurà de modificar progressivament per a adaptar-lo al Codi de Bones Pràctiques Agràries de la Comunitat Valenciana que estiga vigent en cada moment.  
g) Qualsevol variació en parcel·les i dosis d'aplicació haurà de ser comunicada a l'òrgan substantiu, i remetre còpia a aquest servei.  
h) Per a minimitzar l'emissió de males olors, l'aplicació dels purins s'haurà de dur a terme a últimes hores de la vesprada i, en la mesura que siga possible, es triaran parcel·les que estiguen com més allunyades millor dels nuclis de població. Els purins s'hauran d'enterrar immediatament després d'aplicar-los al terreny. En l'elecció de les parcel·les, així com en l'aplicació dels purins, s'haurà de complir amb tota la normativa sectorial vigent, tant europea com nacional, autonòmica i local.  
  
6. El programa de vigilància ambiental proposat s'haurà de completar amb els punts següents:  
- Es comprovarà periòdicament l'estanquitat de les fosses de dejeccions interiors i exteriors. Després de cada buidatge i neteja d'aquestes, caldrà comprovar de manera visual l'existència de possibles fissures, i es procedirà, si escau, a reparar-les.   
- Caldrà comprovar l'aplicació correcta dels purins en les parcel·les autoritzades. Per a fer-ho, la granja haurà de disposar d'un llibre de registre en el qual s'hauran d'anotar totes les eixides de purins que es produïsquen, i s'hi indicarà: data, identificació de les parcel·les que s'hagen d'adobar i volum de purins aplicat en cadascuna. En el cas que alguna parcel·la es done de baixa, s'haurà de substituir per una superfície equivalent a l'efecte d'assimilació de purins; així mateix s'haurà d'actualitzar el llibre de registre amb les noves parcel·les i comunicar-ho a l'òrgan substantiu. Aquest llibre haurà d'estar actualitzat i a disposició de l'autoritat substantiva o ambiental sempre que aquests el requerisquen.  
- Caldrà emetre un informe especial quan es presenten situacions o successos excepcionals que impliquen deterioracions ambientals o situacions de risc, tant en la fase de construcció com en la d'explotació.  
  
- Caldrà presentar anualment, davant de l'òrgan substantiu, un informe sobre el desenvolupament de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
7. Qualsevol modificació del projecte serà objecte d'avaluació ambiental quan siga un supòsit exigit per la normativa sectorial d'avaluació ambiental vigent en l'àmbit de la Comunitat Valenciana, i s'hi aplicarà el procediment d'avaluació d'impacte ambiental previst en aquesta.  
  
  
Segon  
Notificar a les persones interessades que contra la present resolució, com que és un acte de tràmit, no es pot interposar cap recurs, sense perjudici que puguen utilitzar-se els mitjans que en defensa dels seus drets estimen pertinents.  
  
Tercer  
Publicar aquesta estimació d'impacte ambiental en el Diari Oficial de la Generalitat Valenciana, d'acord amb el que es disposa en l'article 31 del Decret 162/1990, de 15 d'octubre, pel qual s'aprova el Reglament per a l'execució de la Llei 3/1989, de 3 de març d'impacte ambiental, modificat pel Decret 32/2006, de 10 de març, del Consell de la Generalitat.   
La regulació de la vigència d'aquesta estimació d'impacte ambiental serà, per extensió de la normativa bàsica estatal als supòsits específics de la legislació autonòmica, la que s'estableix en l'article 47 de la Llei 21/2013, de 9 de desembre d'avaluació ambiental.   
  
València, 30 de març de 2020. El director general de Medi Natural i d'Avaluació Ambiental: Francisco Javier Quesada Ferre (per delegació del director general de Qualitat i Educació Ambiental, segons la Resolució de 9 d'agost de 2019, DOGV núm. 8614, de 16 d'agost de 2019).»   
  
  
València, 23 de setembre de 2020.- El director general de Medi Natural i d'Avaluació Ambiental: Benjamín Pérez Rocher (per delegació del director general de Qualitat i Educació Ambiental, segons la Resolució de 9 d'agost de 2019, DOGV núm. 8614, de 16 d'agost de 2019).